Ella McCay

Το ***Ella McCay*** είναι Αμερικανικό πολιτικό κωμικό δράμα του 2025 σε σενάριο και σκηνοθεσία του Τζέιμς Λ. Μπρουκς. Στην ταινία πρωταγωνιστεί η Έμμα Μάκεϊ στον ομώνυμο ρόλο μαζί με τους Τζέιμι Λι Κέρτις, Τζακ Λόουντεν, Κουμάιλ Ναντζιάνι, Άϊο Εντεμπίρι, Σπάικ Φιρν, Τζούλι Κάβνερ, Ρεμπέκα Χολ, Άλμπερτ Μπρουκς και Γούντι Χάρελσον

Το *Ella McCay* έκανε πρεμιέρα στο El Capitan Theatre στις 9 Δεκεμβρίου 2025 και κυκλοφόρησε στις Ηνωμένες Πολιτείες από την 20th Century Studios στις 12 Δεκεμβρίου. Η ταινία έλαβε αρνητικά σχόλια από τους κριτικούς και συγκέντρωσε $4.56 εκατομμύρια έναντι προϋπολογισμού $35 εκατομμυρίων.

## Πλοκή
Το 2008, η Έλλα ΜακΚέι, η Αντικυβερνήτρια μιας ανώνυμης πολιτείας, ενημερώνεται από τον μέντορα της, τον Κυβερνήτη Μπιλ Μουρ, ότι θα δεχτεί μία θέση στο υπουργικό συμβούλιο στις επερχόμενες προεδρικές εκλογές. Ο Μουρ παραιτείται αμέσως, αφήνωντας την Έλλα να αναλάβει καθήκοντα κυβερνήτη για τους εναπομείναντες δεκατέσσερις μήνες της θητείας του.

Η Έλλα είναι φιλόδοξη και ιδεαλίστρια, αλλά αρκετά αντιδημοφιλής μέσα στο κόμμα της λόγω των μακροσκελών λόγων της και του επαναστατικού πολιτικού στυλ της. Στο μεταξύ, ένας δημοσιογράφος προσπαθεί να εκβιάσει την Έλλα, επειδή χρησιμοποιούσε ένα άδειο διαμέρισμα κάτω από το κτίριο της κυβέρνησης για να κάνει σεξ με τον σύζυγο της, τον Ράιαν, κατά την διάρκεια του μεσημερινού διαλείμματος, πράγμα που, όπως έμαθε αργότερα, θεωρείται κατάχρηση της κρατικής περιουσίας.

Η Έλλα αργότερα ορκίζεται, αλλά ο Ράιαν προσβάλλεται ότι αυτή αμελεί να τον ευχαριστήσει σε έναν μακροσκελή λόγο που δίνει. Η Έλλα στοχεύει στην ψήφιση ενός νέου νομοσχεδίου που θα προσφέρει υποστήριξη σε νέες και μέλλουσες μητέρες, με στόχο να επωφεληθούν τα παιδιά τους στα πρώτα χρόνια της ζωής τους. Ο Ράιαν παραδέχεται ότι ο ίδιος άφησε να διαρρεύσουν οι συνευρέσεις τους στον τύπο. Η Έλλα, ενοχλημένη, ζητά παρηγοριά από την Έλεν, η οποία της λέει ξεκάθαρα ότι ο Ράιαν είναι μία "ωρολογιακή βόμβα". Η Έλλα επισκέπτεται τον μικρότερο αδερφό της, τον Κέισι, έναν bookmaker, ο οποίος έχει περάσει σχεδόν ολόκληρο τον τελευταίο χρόνο στο διαμέρισμα του. Η απομόνωση του Κέισι οφείλεται στο γεγονός ότι έκοψε απότομα την σχέση του με την κοπέλα του, την Σούζαν, αφού αυτή απάντησε διαστακτικά στην παθιασμένη εκδήλωση της αγάπης του. Ο Κέισι λέει ότι ο Έντι και η Ολυμπία του αφήνουν αδιάκριτα μηνύματα στον τηλεφωνητή του. Η Έλλα ενθαρρύνει τον Κέισι να τα ξαναβρεί με την Σούζαν.

Επειδή δεν θέλει η ιστορία να διαρρεύσει, η Έλλα διργανώνει μία συνέντευξη τύπου επιβεβαιώνοντας το σκάνδαλο και προθυμοποιείται να πληρώσει οποιαδήποτε αποζημίωση. Στη συνέχεια, τα ποσοστά αποδοχής της Έλλα σταδιακά βελτιώνονται. Στο διαμέρισμα του πατέρα της, η Έλλα λέει στον Έντι να σταματήσει να ενοχλεί τον Κέισι, και ο Έντι της απολογείται, χωρίς ειλικρίνεια, για τα λάθη του ως πατέρας. Όταν η Έλλα τον ρωτάει αν απάτησε ποτέ την Κλερ όσο πέθαινε, ο Έντι απαντάει, "Όχι ιδιαίτερα". Στο μεταξύ, ο Κέισι συναντά την Σούζαν στο διαμέρισμα της, και, αμήχανα, τα ξαναβρίσκουν.

Ο Ράιαν αντιμετωπίζει την Έλλα, έξαλλος που διοργάνωσε την συνέντευξη τύπου χωρίς να το συμβουλευτεί. Ο Ράιαν αποκαλύπτει ότι δωροδόκησε τον δημοσιογράφο με μία επιταγή $7.500, πράγμα που η Έλλα συνειδητοποιεί ότι μπορεί να χρησιμοποιηθεί ως εκβιασμός. Ο Ράιαν απαιτεί από την Έλλα να του δώσει μία θέση στο προσωπικό της, διαφορετικά θα την αφήσει και θα καταστρέψει την φήμη της. Παίρνοντας τον εκβιασμό ως απόδειξη ότι ο Ράιαν δεν την αγαπάει, η Έλλα, καταρρακωμένη, αρνείται. Ο Ράιαν, τότε, διοργανώνει μία συνέντευξη τύπου στην οποία ανακοινώνει τον χωρισμό τους, κατηγορώντας την Έλλα για την κατάρρευση του γάμου τους, και ισχυρίζεται ότι αυτή ήταν που προσπάθησε να δωροδοκήσει τον δημοσιογράφο.

Οι βουλευτές του κόμματος συγκεντρώνονται στο μπαρ της Έλεν, απαιτώντας από την Έλλα να παραιτηθεί άμεσα ή αλλιώς θα της ασκούν μομφή για το υπόλοιπο της θητείας της. Με συμβουλή του Μπιλ, η Έλλα απειλεί να κατέβει υποψήφια για επανεκλογή ως ανεξάρτητη, με αποτέλεσμα να χωριστούν οι ψήφοι στο κόμμα της. Η επικεφαλής της πλειοψηφίας συμφωνεί, απρόθυμα, να περάσει το *Νομοσχέδιο των Μαμάδων* της Έλλα, και έναν νομοσχέδιο που θα παρέχει οδοντιατρική περίθαλψη για παιδιά, με τον όρο ότι θα παραιτηθεί από το αξίωμα. Η Έλλα, ηττημένη, φεύγει μόλις τρεις μέρες μετά την ορκωμοσία της – με ένα εξαιρετικό ρεκόρ νομοθετικών επιτευγμάτων. Όταν ο Έντι την ρωτάει αν δέχτηκε τη χλιαρή συγγνώμη του, η Έλλα απαντά "Όχι ιδιαίτερα", και απελευθερώνεται από την κακομεταχείρισή του. Στο μεταξύ, η Έλεν ενημερώνει την αστυνομία για τον ρόλο του Ράιαν στον εκβιασμό, οδηγώντας στην σύλληψή του. Η αναζωπυρωμένη σχέση του Κέισι με τη Σούζαν πάει πολύ καλά και εκείνος αρχίζει να ξαναβγαίνει έξω. Η Έλλα ιδρύει έναν μη κερδοσκοπικό οργανισμό με τον Νας και την Εστέλ που προσφέρει νομική βοήθεια σε φτωχές οικογένειες, επιτρέποντάς της να κάνει περισσότερο καλό πέρα ​​από τα όρια της κυβέρνησης.

## Ηθοποιοί και χαρακτήρες
* Έμμα Μάκεϊ ως Έλλα ΜακΚέι
* Τζέιμι Λι Κέρτις ως Έλεν ΜακΚέι, θεία της Έλλα και του Κέισι
* Τζακ Λόουντεν ως Ράιαν Νιούελ, σύζυγος της Έλλα
* Κουμάιλ Ναντζιάνι ως Κρατικός Στρατιώτης Νας, οδηγός και σωματοφύλακας της Έλλα
* Άϊο Εντεμπίρι ως Σούζαν, πρώην κοπέλα του Κέισι 
* Τζούλι Κάβνερ ως Εστέλ, γραμματέας της Έλλα και αφηγήτρια της ταινίας
* Σπάικ Φιρν ως Κέισι ΜακΚέι, μικρότερος αδερφός της Έλλα
* Ρεμπέκα Χολ ως Κλερ ΜακΚέι, νεκρή μητέρα της Έλλα και του Κέισι
* Άλμπερτ Μπρουκς ως Κυβερνήτης Μπιλ Μουρ 
* Γούντι Χάρελσον ως Έντι ΜακΚέι, πατέρας της Έλλα και του Κέισι
* Μπέκι Αν Μπέικερ ως Κα. Νιούελ, μητέρα του Ράιαν
* Σίταλ Σεθ ως Όντρεϊ
* Τζόι Μπρουκς ως Κρατικός Στρατιώτης Αλεξάντερ
* Τρέισι Ούλμαν ως η φωνή της Ολυμπία, κοπέλα του Έντι

## Παραπομπές


## Εξωτερικοί σύνδεσμοι
* 
*

Κατηγορία:Ταινίες του 2025
Κατηγορία:Αμερικανικές ταινίες της δεκαετίας 2020
Κατηγορία:Αγγλόφωνες ταινίες
Κατηγορία:Πολιτικές δραματικές κωμικές ταινίες
Κατηγορία:Ταινίες παραγωγής 20th Century Studios
Κατηγορία:Ταινίες σχετικά με δυσλειτουργικές οικογένειες
Κατηγορία:Ταινίες με μουσική σύνθεση Χανς Ζίμμερ
Κατηγορία:Ταινίες γυρισμένες στο Κλίβελαντ
Κατηγορία:Ταινίες γυρισμένες στη Νέα Ορλεάνη
Κατηγορία:Ταινίες γυρισμένες στο Ρόουντ Άιλαντ
Κατηγορία:Ταινίες τοποθετημένες στις Ηνωμένες Πολιτείες
Κατηγορία:Ταινίες παραγωγής Gracie Films